Doložka
finančných, ekonomických, environmentálnych vplyvov,
vplyvov na zamestnanosť a podnikateľské prostredie

1.	Vplyvy na verejné financie:
Strategické zámery činnosti Sociálnej poisťovne na obdobie rokov 2009 – 2014 nezakladajú nároky na verejné financie nad rámec ustanoveného rozsahu finančných prostriedkov správneho fondu.
Vytvorenie podmienok na úspešnú implementáciu stratégie Sociálnej poisťovne si vyžiada optimálnu alokáciu prostriedkov správneho fondu, a to najmä z dôvodu realizácie strategických cieľov, opatrení a postupov v oblasti rozvoja ľudských zdrojov, rozvoja inštitúcie, rozvoja informačného systému a optimalizácie vnútorných procedúr Sociálnej poisťovne. Keďže jediným zdrojom financovania realizácie strategických zámerov Sociálnej poisťovne je správny fond, v prípade nedostatku finančných zdrojov bude potrebné počas realizácie stratégie vykonať korekcie a úsporné opatrenia podľa rozsahu disponibilných zdrojov.

2.	Vplyvy na obyvateľov, hospodárenie podnikateľskej sféry a iných právnických osôb: 
Implementácia stratégie Sociálnej poisťovne bude mať pozitívny dopad predovšetkým na jej klientov, ktorými sú fyzické osoby alebo právnické osoby nachádzajúce sa v právnom alebo inom vzťahu so Sociálnou poisťovňou, najmä včasným a kvalitným uspokojovaním ich zákonných nárokov. Očakáva sa, že proklientska orientácia činností Sociálnej poisťovne sa pozitívne prejaví najmä vo vzťahu  klientov k inštitúcii.

3.	Vplyvy na životné prostredie:  
Realizácia stratégie Sociálnej poisťovne nebude mať negatívny dopad na životné prostredie na miestnej, regionálnej a celoslovenskej úrovni.

4.	Vplyvy na zamestnanosť:
Stratégia Sociálnej poisťovne nepredpokladá dopad na zamestnanosť.

5.	Vplyvy na podnikateľské prostredie:
Realizácia strategických cieľov a opatrení v oblasti služieb klientom spolu s rozvojom informačného systému Sociálnej poisťovne bude mať pozitívny dopad na podnikateľské prostredie najmä zásluhou rozvoja elektronickej komunikácie a postupného skracovania doby trvania jednotlivých zákonom stanovených úkonov s priamym vplyvom na znižovanie nákladov klientov.